Laupäeval, 19. jaanuaril Reval Park Hotel &amp; Casino pokkeriklubis alanud järjekorranumbrilt kuuendate Eesti pokkeri meistrivõistluste põhiturniiril võitles meistritiitli välja Märjamaalt pärit 32-aastane Veiko Aava. Hõbemedali teenis maailmas enimlevinud pokkerimängus Texas Hold'Em Revo Kink ning pronksikoha sai Mauri Dorbek. Olympic Casino pokkerimänedžer Priit Pajumaa sõnul selgus 2008. aasta Eesti meister pärast kahel päeval kokku ligi 20 tundi kestnud heitlust. Avapäeval 12  tundi kestnud võistluse järel jäi konkurentsi veel 12 mängijat. "Aava mänguseis esimese päeva lõppedes polnud sugugi kiiduväärt, siiski suutis ta vastased viimaks üle mängida," kirjeldas Pajumaa võistluse kulgu.